Diari Oficial de la Generalitat Valenciana


Sumari del DOGV 5102, del 28-09-2005 (2005/10037)

RESOLUCIÓ de 24 de juny de 2005, de la directora general de Tributs, de la Conselleria d'Economia, Hisenda i Ocupació, per la qual s'aproven les directrius generals del Pla de Control Tributari per a l'any 2005.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5102

Data del DOGV
:   28-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/10575


Data del document
:   24-06-2005

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * frau fiscal
    * control fiscal

RESOLUCIÓ de 24 de juny de 2005, de la directora general de Tributs, de la Conselleria d'Economia, Hisenda i Ocupació, per la qual s'aproven les directrius generals del Pla de Control Tributari per a l'any 2005. [2005/X10619]
  
El control del compliment de les obligacions en matèria tributària i la lluita contra el frau fiscal constituïxen una àrea d'actuació preferent per a la Generalitat Valenciana, a la qual correspon, a través de la Conselleria d'Economia, Hisenda i Ocupació, el seu exercici, de conformitat amb la Llei Orgànica 8/1980, de 22 de setembre, de Finançament de les comunitats autònomes, la Llei 21/2001, de 27 de desembre, per la qual es regulen les mesures fiscals i administratives del nou sistema de finançament de les comunitats autònomes de règim comú i ciutats amb estatut d'autonomia, i la Llei 24/2002, d'1 de juliol, del Règim de Cessió de Tributs de l'Estat a la Comunitat Valenciana i de fixació de l'abast i les condicions de la dita cessió, amb l'objectiu de garantir que la contribució dels ciutadans al sosteniment de les càrregues públiques s'efectue d'acord amb els principis de generalitat i equitat.
  
La Llei 58/2003, de 17 de desembre, General Tributària, en l'article 116, establix que l'administració tributària elaborarà anualment un Pla de Control Tributari. D'altra banda, l'article 18 del Reial Decret 939/1986, pel qual s'aprova el Reglament General de la Inspecció dels Tributs, determina que l'exercici de les funcions pròpies de la inspecció dels tributs s'adequarà als corresponents plans d'actuacions inspectores, sense perjuí de la iniciativa dels actuaris, d'acord amb els criteris d'eficàcia i oportunitat.
  
Constituix, doncs, el Pla de Control Tributari, una exigència legal i reglamentària i un instrument fonamental de planificació anual de les actuacions a desenvolupar per les distintes àrees funcionals dedicades al control tributari, que determina els àmbits de risc fiscal d'atenció prioritària, amb la doble finalitat de garantir la seguretat jurídica dels subjectes passius, en ser informats dels criteris generals de selecció d'aquells objectes d'actuacions de control tributari, i de facilitar la concreció dels criteris de prioritat que han de regir les actuacions administratives de control i el seguiment del grau de compliment d'objectius quantitatius i qualitatius, als efectes de maximitzar l'eficiència i eficàcia dels mitjans humans i materials al servici de l'administració.
  
La pràctica adquirida en l'execució del Pla d'Actuacions Inspectores de l'any 2004, l'amplitud dels objectius establits, així com els resultats obtinguts, tant en el nombre de les actuacions de control realitzades, com en l'import dels drets liquidats, han portat a la necessitat de considerar la conveniència de continuar durant el present exercici les línies ja empreses, intensificant les actuacions dutes a terme en les àrees de control que es van fixar com a preferents en el passat exercici, amb l'objectiu que, junt amb un nombre més gran d'actuacions concretes de regularització administrativa en les àrees de risc detectades, s'aconseguisca un efecte induït de regularització espontània de la resta del col·lectiu d'incomplidors, creant, mitjançant la persistència temporal en els objectius, una vertadera sensació de risc en l'elusió fiscal.
  
Les dites circumstàncies, analitzades a partir de l'experiència de l'any 2004 i del primer semestre de 2005, junt amb els nous i importants instruments posats al servici d'esta labor de control en el present exercici 2005, tant des del punt de vista procedimental (l'aplicació des de principis d'any del nou Reglament General del Règim Sancionador, aprovat pel Reial Decret 2.063/2004, de 15 d'octubre, una vegada culminats els procediments afectats pel que disposa la disposició transitòria quarta de la Llei 58/2003, General Tributària), com des del punt de vista de les ferramentes informàtiques (habilitació de nous mecanismes de selecció de contribuents a partir de les dades incloses en els índexs notarials o del tractament, tant de la informació pròpia, com de la procedent del subministrament d'altres administracions públiques, en especial de l'Agència Estatal d'Administració Tributària), aconsellen mantindre durant el present exercici les mateixes directrius i objectius establits l'any 2004, amb les suficients garanties d'efectivitat del resultat i de cobertura adequada de les principals àrees de risc fiscal.
  
En conseqüència, de conformitat amb el que establix l'article 116 de la Llei General Tributària, que exigix la publicitat dels criteris generals que informen el Pla de Control Tributari i, fent ús de les funcions que tinc atribuïdes, d'acord amb l'article 17 del Decret 112/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, modificat mitjançant Decrets del Consell de la Generalitat Valenciana 238/2003, 278/2004 i 72/2005, resolc:
  
Aprovar el Pla de Control Tributari per a l'any 2005, mantenint els criteris generals i l'estructura que informaven el Pla corresponent a l'any 2004.